Nr. DB/140733/

**Referat de aprobare**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a proiectului de ordin privind aprobarea Planului de management integrat pentru ariile naturale protejate Parcul Natural Balta Mică a Brăilei și siturile Natura 2000 ROSCI0006 Balta Mică a Brăilei, ROSPA0005 Balta Mică a Brăilei.

Baza legală a proiectului de ordin supus aprobării o constituie prevederile art. 21 alin. (21) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare.

Planul de management a fost elaborat prin implementarea Proiectului ”Revizuirea Planului de management integrat pentru ariile naturale protejate Parcul Natural Balta Mică a Brăilei și siturile Natura 2000 ROSCI0006 Balta Mică a Brăilei și ROSPA0005 Balta Mica a Brăilei”, Cod proiect MySMIS 137515, finanțat prin Programul Operațional Infrastructură Mare (POIM), Axa prioritară 4 - Protecția mediului prin măsuri de conservare a biodiversității, monitorizarea calității aerului și decontaminare a siturilor poluate istoric, Obiectivul Specific 4.1. Creșterea gradului de protecție și conservare a biodiversității și refacerea ecosistemelor degradate. Proiectul a fost implementat de către Administrația Parcului Natural Balta Mică a Brăilei (Lider), Universitatea Transilvania din Brașov (Partener 1) și Medio Pro (Partener 2).

Responsabilitatea administrării ariilor naturale protejate vizate de planul de management revine Regiei Naționale a Pădurilor – Romsilva, Administrația Parcului Natural Balta Mică a Brăilei R.A., prin Contractul de administrare nr. 5213/114/08.10.2014 încheiat între Ministerul Mediului și Schimbărilor Climatice și Regia Națională a Pădurilor – Romsilva. Contractul de administrare a fost modificat prin Actul adițional nr. 1/01.08.2017 încheiat cu Agenția Națională pentru Arii Naturale Protejate și prin Actul adițional numărul 2, înregistrat sub numerele 4965/03.10.2024 la Agenția Națională pentru Arii Naturale Protejate, 11967/03.10.2024 la Regia Națională a Pădurilor – Romsilva și 2982/03.10.2024 la Administrația Parcului Natural Balta Mică a Brăilei.

Planul de management a fost supus avizării Consiliului Științific al Parcului Natural Balta Mică a Brăilei în cadrul ședinței din data de 28 martie 2024 și a fost avizat prin Hotărârea Consiliului Științific nr. 1/28.03.2024, conform prevederilor art. 21 alin. (21) din Ordonanța de urgență a Guvernului nr. 57/2007 aprobată cu modificări și completări prin Legea nr. 49/2011, cu modificările și completările ulterioare. De asemenea, Planul de management a fost supus consultării Consiliului Consultativ de Administrare al Parcului Natural Balta Mică a Brăilei în data de 19.03.2024, prezentându-se în acest sens Procesul-verbal al ședinței ordinare a Consiliului Consultativ de Administrare al Parcului Natural Balta Mică a Brăilei nr. 2/CCAd\_PNBmB/19.04.2024. Planul de management a obținut avizul Agenției Naționale pentru Arii Naturale Protejate, transmis prin adresa nr. 2218/11.09.2024.

Conform prevederilor Hotărârii de Guvern nr. 1076/2004 privind stabilirea procedurii de realizare a evaluării de mediu pentru planuri și programe, planul de management a parcurs evaluarea strategică de mediu în urma căreia a fost emisă Decizia etapei de încadrare nr. 5217 din 15.04.2023 de către Agenția pentru Protecția Mediului Brăila.

Prin Planul de management propus se reglementează modul de conservare și protejare a diversității biologice a următoarelor arii naturale protejate:

1. Parcul Natural Balta Mică a Brăilei, declarat prin Legea nr. 5/2000 privind aprobarea Planului de amenajare a teritoriului național – Secțiunea a III-a – zone protejate.
2. Aria de Protecție Specială Avifaunistică ROSPA0005 Balta Mică a Brăilei, desemnată prin Hotărârea de Guvern nr. 1284/2007 privind declararea ariilor de protecție specială avifaunistică ca parte integrantă a rețelei ecologice europene Natura 2000 în România.
3. Situl de Importanță Comunitară ROSCI0006 Balta Mică a Brăilei, declarat prin Ordinul ministrului mediului și dezvoltării durabile nr. 1964/2007 privind instituirea regimului de arie naturală protejată a siturilor de importanță comunitară, ca parte integrantă a rețelei ecologice europene Natura 2000 în România, cu modificările și completările ulterioare.
4. Zona Umedă de Importanță Internațională Insula Mică a Brăilei (sit RAMSAR) inclusă pe lista Convenției Ramsar la data de 15.06.2001, poziția 1074.

Scopul planului de management este asigurarea stării de conservare favorabilă a speciilor și habitatelor a ariilor naturale protejate vizate, în contextul dezvoltării durabile a comunităților locale ce se găsesc pe teritoriul acestora. Prin planul de management se stabilesc un număr de cinci obiective generale, acestea sunt:

1. Obiectivul general nr. 1: Conservarea și managementul biodiversității, respectiv al speciilor și habitatelor de interes conservativ din ariile naturale protejate Parcul Natural Balta Mică a Brăilei și siturile Natura 2000 ROSCI0006 Balta Mică a Brăilei, ROSPA0005 Balta Mică a Brăilei și sitului Ramsar Insula Mică a Brăilei;
2. Obiectivul general nr. 2: Asigurarea bazei de informații/date referitoare la speciile și habitatele de interes conservativ cu scopul de a oferi suportul necesar pentru managementul conservării biodiversității și evaluarea eficienței managementului;
3. Obiectivul general nr. 3: Administrarea și managementul eficient al ariilor naturale protejate Parcul Natural Balta Mică a Brăilei și siturile Natura 2000 ROSCI0006 Balta Mică a Brăilei, ROSPA0005 Balta Mică a Brăilei și sitului Ramsar Insula Mică a Brăilei;
4. Obiectivul general nr. 4: Creșterea nivelului de conștientizare și educație a publicului și grupurilor interesate privind importanța conservării biodiversității și pentru obținerea sprijinului în vederea realizării obiectivelor planului de management;
5. Obiectivul general nr. 5: Promovarea turismului și a valorilor de conservare prin dezvoltarea infrastructurii de vizitare și monitorizarea vizitatorilor.

În cadrul fiecărui obiectiv general au fost stabilite unul sau mai multe obiective specifice, precum și acțiuni sau măsuri restrictive care contribuie la atingerea obiectelor generale.

Prin Planul de management se stabilește zonare internă a Parcului Natural Balta Mică a Brăilei, se prezintă elementele abiotice și biotice care constituie obiectul conservării și protejării pentru care au fost instituite ariile naturale protejate anterior menționate, se prezintă informații socio-economice și culturale, precum și activitățile cu potențial impact asupra speciilor și habitatelor protejate. De asemenea, în cadrul planului de management sunt evaluate stările de conservare a speciilor și habitatelor și sunt stabilite obiectivele generale și specifice, măsurile specifice/măsurile de management.

În cadrul anexei 11.1 al Planului de management este prezentat Regulamentul Parcului Natural Balta Mică a Brăilei, al siturilor Natura 2000 ROSCI0006 Balta Mică a Brăilei și ROSPA0005 Balta Mică a Brăilei și al sitului Ramsar Insula Mică a Brăilei.

În conformitate cu prevederile art. 7 din Legii nr. 52/2003 privind transparența decizională în  administrația publică, republicată, anunțul referitor la elaborarea unui proiect de act normativ și anexa vor fi postate pe site-ul Ministerului Mediului, Apelor și Pădurilor la secțiune Transparență/Proiecte de acte normative.

Având în vedere informațiile mai sus prezentate, supunem spre analiză și aprobare proiectul de Ordin privind aprobarea Planului de management integrat pentru ariile naturale protejate Parcul Natural Balta Mică a Brăilei și siturile Natura 2000 ROSCI0006 Balta Mică a Brăilei, ROSPA0005 Balta Mică a Brăilei.

Direcția Biodiversitate

Director,

Viorel Andrei TUFEANU